Almal wil ŉ huisie by die see hê – Die Carbs Is Weer Hollands
Posted on Januarie 27, 2018 Desember 16, 2018
Soos wat ek my vakansie dieet afdraf na my eerste dag terug by die werk, dink ek myself terug na Stilbaai. Die plek waar skoene opsioneel is en wit wyn-drink aangemoedig word voor 12:00. Dis hier waar ek vir twee weke lank vertoef het, en my stad-sorge deur die duine sand in my baaibroek laat weg exfoliate het. Ek was bevoorreg genoeg om uitgenooi te word deur die Besters om Kersfees én Nuwejaar saam met hulle te vier. Die dae is gevul met goeie wyn, lekker kos en geselligheid.
Deel van die vakansie-joligheid het ons jongspan ŉ pelgrimstog Inverroche toe gemaak. Inverroche se distilleerdery is net buitekant Stilbaai geleë en maak dit ŉ moet vir enige Stilbaaier. As gesoute drinkers/kenners van gin, het ons besluit om die Gin School aan te durf. Hierdie werkswinkel word slegs tydens die Desember feesseisoen aangebied, en ons was gelukkig genoeg om ŉ plekkie te kry (asook betyds te wees, want die kele Kaap se verkeer migreer Suid-Kaap toe in Desember – daar was g’n “vinnig” Spar toe vir enige iemand nie).
Die werkswinkel leer ŉ mens nou nie hoe om gin van sy ma af te maak nie – dít glo ek neem ŉ bietjie langer as twee ure, maar jy word eerder die geleentheid gebied om jou eie gin te geur. Jy leer van die verskillende kruie, bessies en speserye wat gebruik kan word, hoe sekere geure bymekaar pas, asook die beste manier om hierdie klassieke drankie te bedien (slegs ŉ sitrus se skil, nie die hele vrug nie). Assistente staan jou by deur die hele proses om te verseker dat jy nie enige glipse maak en met ŉ ongewenste gin uitstap nie. Sodra jy jou bakkie kruie gereed het, word dit netjies toegedraai in ŉ stukkie lap, en word dan versigtig in jou distilleringspot geplaas.
Terwyl jy proe-proe sit en wag vir jou alkohol om uit te tap, word die geskiedenis van hierdie eeue oue alkohol vertel. Die gesegde Dutch courage het sowaar sy oorsprong in gin (of was dit nou jenewer?). Nederlandse soldate in die 17de eeu het as vreeslik dapper voorgekom soos wat hulle hul Spaanse vyand bestorm het. Maar wat die Spanjaarde nie geweet het nie, was dat die Nederlanders diep onder die gin prop was en sonder om te blik of bloos die veldslag ingevaar. Dus die gesegde Dutch courage.
Nadat jou fles 300ml volgetap is, bereken ŉ assistent hoeveel water benodig word om by te voeg. Na al die afmetings, skeinat toestelle en wiskunde wat jy gedink het jy in hoërskool agtergelaat het, vul jy jou eie bottel, plak ŉ etiket daarop met jou eie naam, en skryf die bestanddele agterop. Die werkswinkel word afgesluit met ŉ klasfoto en ŉ bediening van jou eie verfrissende brousel.
Dis nou al ŉ maand later en die sorge van die stad het sonder skaamte weer terug geklim op my skouers. Maar ten minste wanneer ek elke aand by die huis kom, is daar ŉ bottel gin met my naam op.
NS. Die Inverroche Gin School is beslis waarde vir geld. Vir R450 ontvang jy ŉ drankie op aankoms, ŉ geskenkpakkie met jou eie Inverocche kep, ŉ kristalglas, twee botteltjies tonic water, versnaperings tussendeur, en dan natuurlik jou eie bottel gin. Definitief die skoene-aantrek-moeite werd.
Categories food, Food writer, holiday, lifestyleTags Afrikaans, beach, Bontanicals, capetown, Friends, fun, gin, GinSchool, holiday, Infuse, Inverroche, kooskombuis, lekker, Ocean, SouthAfrica, stilbaai, vacation, Workshop, Writing3 Kommentaar
3 thoughts on “Almal wil ŉ huisie by die see hê”
Januarie 27, 2018 om 10:01 vm
Dit was nou lekkerlees.
Januarie 27, 2018 om 10:36 vm
Ek is bly het jy hom geniet!
Januarie 27, 2018 om 11:53 vm
Ek het dit nou sommer geshare op ons Kruinsig Akkommodasie blad. Dit is in daardie omgewing.
Vorige Previous post: ŉ Perd van ŉ ander kleur
Volgende Next post: Burgeroorlog in die Boland